Saksbehandler: Hanne Barvik Arkiv: 033

Arkivsaksnr.: 15/1648

**NYE VEDTEKTER MELØY UNGDOMSRÅD**

**§ 1 Formål**

1.1 Meløy Ungdomsråd skal fremme ungdommenes interesse og tale deres sak i Meløy kommune.

1.2 Meløy Ungdomsråd har møte- og talerett i saker som gjelder barn og ungdom, og har tale- og forslagsrett i kommunestyret og i de faglige hovedutvalgene.

1.3 Meløy Ungdomsråd skal involveres i kommunens planarbeid, og for øvrig så langt det er mulig i alle saker som Meløy Ungdomsråd selv ønsker å engasjere seg i.

1.4 Meløy Ungdomsråd kan på eget initiativ ta opp saker som opptar ungdom, og bevilge penger til de prosjekter som de finner stemmer overens med sine mål. Dette innenfor vedtatte rammer.

**§ 2 Sammensetning**

2.1 Meløy Ungdomsråd skal settes sammen av:

- 2 representanter fra Ørnes Ungdomsskole med personlig vara

- 1 representant fra Meløy Videregående skole avd. Ørnes med personlig vara

- 1 representant fra Glomfjord skole, ungdomstrinnet, med personlig vara

- 1 representant fra Meløy Videregående skole avd. Glomfjord med personlig vara

- 2 representanter fra Enga skole, ungdomstrinnet, med personlig vara

- 1 representant fra Meløy Oppvekstsenter, ungdomstrinnet, med personlig vara

-1 representant fra Bolga Oppvekstsenter, ungdomstrinnet, med personlig vara

2.2 Meløy Ungdomsråds funksjonstid følger skoleåret, med skifte 15. august.

2.3 Medlemmene velges for ett år, med mulighet for å stille til gjenvalg påfølgende år.

2.4 Rådet konstituerer seg selv. Kulturkontoret ved Meløy kommune stiller med sekretær. Denne deltar i rådets møter med tale- og forslagsrett.

**§ 3 Møtene i Meløy Ungdomsråd**

3.1 Meløy Ungdomsråd skal ha minimum 6 møter i året.

3.2 Vedtak treffes med alminnelig flertall. Ved behov kan leder benytte seg av sin dobbeltstemme.

3.3 Meløy Ungdomsråd er vedtaksdyktig når minst halvparten av medlemmene er til stede.

3.4 Sekretær får tilsendt alle relevante saker fra kommunestyret, formannskapet, komiteer og råd. Leder med bistand fra sekretær setter opp saksliste og kaller inn til møtene. Møteplan settes i god tid og sendes ut til skolene og representantene. Ved ekstraordinære saker skal rådet kunne møtes på kort varsel. Skolene skal alltid informeres i forkant.

3.5 Meløy Ungdomsråd kan oppnevne arbeidsutvalg for å arbeide spesielt med bestemte saker, og dette utvalget kan fungere som høringsinstans hvis det er tidspress knyttet til behandling av enkelte saker.

3.6 Det skal føres referat fra møtene. Referatet sendes ut til representantene og godkjennes i påfølgende møte.

3.7 Meløy Ungdomsråd utarbeider hvert år melding om sin virksomhet. Årsmeldingen sendes til kommunestyret.

3.8 Alle arrangementer i regi av Meløy Ungdomsråd er rusfrie.

**§ 4 Meløy kommunes forpliktelser overfor Meløy Ungdomsråd**

4.1 Meløy kommunes ulike etater skal involvere Meløy Ungdomsråd i aktuelle saker. Etatslederne har et ansvar for å melde fra til ungdomsrådets sekretær når det kommer saker av spesiell interesse for ungdom.

4.2 Formannskapet/kommunestyret skal gjennomføre et årlig fellesmøte med Meløy Ungdomsråd.

4.3 Kulturkontoret skal fungere som Meløy Ungdomsråds sekretariat.

4.4 Meløy kommune stiller et årlig budsjett på minimum kr. 20.000 til disposisjon for Meløy Ungdomsråd. Pengene brukes til faktiske utlegg og til tiltak/aktiviteter.

4.5 Meløy Ungdomsråd foretar tildelingen av generelle kulturmidler til barn/ungdom. Beløp vil være i hht. vedtatt budsjett for kulturenheten.

4.6 Meløy kommune skal bidra med hjelp/informasjon fra saksbehandlere fra de forskjellige enhetene/seksjonene ved behov.

4.7 Representantene skal få fritak fra undervisningen for å delta på møter i Meløy Ungdomsråd, og årsak til fraværet skal føres på et eget vedlegg til vitnemålet. Dette i hht. Opplæringsloven forskrift § 3-41. Dokumentasjon på årsak til fraværet tilsendes skolene av ungdomsrådets sekretær.

4.8 Meløy kommune dekker reiseutgiftene medlemmene har i forbindelse med møter i Meløy Ungdomsråd.

**§ 5 Retningslinjer for Meløy Ungdomsråd**

5.1 Medlemmer som ikke forholder seg til vedtektene kan i ytterste konsekvens miste plassen i Meløy Ungdomsråd.

5.2 Medlemmer i Meløy Ungdomsråd har møteplikt. Forfall og forfallsgrunn innmeldes til sekretær senest 2 dager før møtet slik at vara kan innkalles.

**§ 6 Vedtektsendringer**

6.1 Endring av vedtektene vedtas av Meløy Ungdomsråd og godkjennes av kommunestyret ved Meløy kommune.